《齐天乐 用碧山韵送人归楚南》
清代·蒋春霖

半春丝雨声中过，河桥未青杨叶。断角吹寒，孤帆滞远，可是将离时节。

家山梦切。对岸芷汀兰，楚骚歌阕。那不还乡，杜鹃啼后更愁绝。

潇湘春色似画，剩烽斜照里，悲恨休说。鹤唳空江，鸦栖旧垒，景物归来都别。

羁怀暗结。怕瘦尽东风，驿梅难折。后夜西窗，镜尘添鬓雪。

作者简介：蒋春霖（1818～1868）晚清词人。字鹿潭，江苏江阴人，后居扬州。咸丰中曾官两淮盐大使，遭罢官。一生潦倒，后因情事投水自杀（一说仰药死）。早年工诗，中年一意于词，与纳兰性德、项鸿祚有清代三大词人之称，所作《水云楼词》以身遭咸丰间兵事，特多感伤之音，诗作传世仅数十首，称《水云楼賸稿》。